รู้จัก มุมไบ เมืองเจริญสุดในอินเดีย แต่เครียดสุดในโลก
ทำไม มุมไบ ถูกจัดให้เป็น เมืองที่เครียดสุดในโลก ?  ลงทุนแมนจะเล่าให้ฟัง
4 พ.ย. 2564

รู้จัก มุมไบ เมืองเจริญสุดในอินเดีย แต่เครียดสุดในโลก /โดย ลงทุนแมน
มุมไบ คือเมืองที่มีความสำคัญทางเศรษฐกิจมาก ต่อประเทศอินเดีย เพราะเมืองแห่งนี้ เป็นเมืองที่มีขนาดเศรษฐกิจ ใหญ่ที่สุดของอินเดีย
แต่รู้หรือไม่ว่า ยังมีที่สุดในอีกด้านหนึ่งของเมืองนี้ คือ มุมไบ ถูกจัดว่าเป็น “The Most Stressful Cities” หรือ เมืองที่เครียดที่สุดในโลก ประจำปี 2021
ทำไม มุมไบ ถูกจัดให้เป็น เมืองที่เครียดสุดในโลก ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่นเรามาทำความรู้จักกับแง่มุมต่าง ๆ ของเมืองมุมไบกันก่อน
มุมไบ หรือชื่อในอดีตคือ บอมเบย์ เป็นเมืองที่ตั้งอยู่ทางทิศตะวันตกของประเทศอินเดีย เป็นหนึ่งในเมืองที่มีประชากรอยู่อาศัยมากที่สุดในโลก
โดยข้อมูลจาก World Population Review ระบุไว้ว่า
ในปี 2021 มุมไบมีจำนวนประชากรประมาณ 20.2 ล้านคน มากเป็นอันดับ 2 ของอินเดีย รองจากเมืองเดลี และมุมไบเป็นเมืองที่มีประชากรมากที่สุด เป็นอันดับที่ 7 ของโลก
ในอดีตนั้นเมืองบอมเบย์ ประกอบขึ้นมาจากเกาะ 7 เกาะ โดยอยู่ภายใต้การปกครองของจักรวรรดิท้องถิ่นต่าง ๆ เป็นเวลาหลายศตวรรษ ก่อนจะกลายมาเป็นอาณานิคมของโปรตุเกสในช่วงต้นศตวรรษที่ 16
ต่อมาบอมเบย์ ได้ถูกขายไปให้แก่บริษัทอีสต์อินเดีย ซึ่งเป็นบริษัทที่เกิดจากการร่วมทุนระหว่างพ่อค้าและชนชั้นสูงในประเทศอังกฤษ
โดยบริษัทนี้ถูกตั้งขึ้นเพื่อทำธุรกิจเดินเรือและค้าขายสินค้าที่ไปซื้อมาจากโลกตะวันออก เพื่อนำกลับมาขายในอังกฤษและประเทศอื่น ๆ ในยุโรป
ในช่วงกลางศตวรรษที่ 18 บอมเบย์ ได้ถูกพัฒนาอย่างมากตั้งแต่มีการถมผืนดินขึ้นมาระหว่างเกาะทั้ง 7 มีการก่อสร้างถนนหนทาง และทางรถไฟสายสำคัญ
จนทำให้บอมเบย์ กลายเป็นเมืองท่าสำคัญบนทะเลอาหรับ และกลายเป็นเมืองที่มีความสำคัญทางเศรษฐกิจ การค้า และการศึกษา ของอินเดียในเวลาต่อมา
อินเดียมาได้รับเอกราชในปี 1947 จากอังกฤษ 
บอมเบย์ ก็ได้ถูกรวมเข้าเป็นรัฐบอมเบย์ ซึ่งปัจจุบัน มีชื่อว่า รัฐมหาราษฏระ 
และต่อมาบอมเบย์ ก็ถูกเปลี่ยนชื่อเป็นมุมไบ ซึ่งเป็นเมืองหลวงของรัฐแห่งนี้มาจนถึงปัจจุบัน
ปัจจุบัน มุมไบ เป็นเมืองที่มีขนาดเศรษฐกิจใหญ่ที่สุดของประเทศ 
GDP ปี 2020 ของมุมไบเท่ากับ 10.2 ล้านล้านบาท 
คิดเป็นสัดส่วนประมาณ 3% ของมูลค่า GDP ของอินเดีย
ด้วยความที่มุมไบเป็นเมืองเศรษฐกิจและการเงิน ทำให้ที่นี่ เป็นที่ตั้งของทั้งบริษัทชื่อดัง และสถานที่ราชการสำคัญ ๆ เช่น
- Reliance Industries บริษัทที่ใหญ่สุดในอินเดีย และมีธุรกิจอยู่ในหลายอุตสาหกรรม ทั้งธุรกิจปิโตรเคมี โรงกลั่นน้ำมันและก๊าซ โทรคมนาคม ค้าปลีก มีเดีย
- Tata Group บริษัทข้ามชาติอินเดียที่ทำธุรกิจหลากหลาย ตั้งแต่รถยนต์ สินค้าอุปโภคบริโภค พลังงาน วิศวกรรม โรงแรม บริการการเงิน
- ตลาดหุ้น Bombay Stock Exchange ซึ่งปัจจุบัน เป็นตลาดหุ้นที่มูลค่าสูงกว่า 112 ล้านล้านบาท คิดเป็นมูลค่าเกือบ 6 เท่าของตลาดหุ้นไทย
- Central Bank of India (CBI) หรือ ธนาคารกลางอินเดีย ซึ่งมีอายุ 110 ปี
ในปี 2020 มุมไบยังได้รับการจัดอันดับจากนิตยสาร Forbes ให้เป็นเมืองที่มี Billionaires หรือคนที่มีทรัพย์สินเกิน 1,000 ล้านดอลลาร์สหรัฐ (ประมาณ 33,200 ล้านบาท) มากที่สุด เป็นอันดับที่ 8 ของโลก
โดยมีจำนวนของ Billionaires ถึง 48 คน ที่มีทรัพย์สินรวมกันกว่า 2.8 ล้านล้านบาท ซึ่งหนึ่งในนั้นคือ Mukesh Ambani มหาเศรษฐีที่รวยสุดในอินเดีย และรวยอันดับต้น ๆ ของโลก
อ่านมาถึงตรงนี้ เราคงคิดว่า มุมไบน่าจะเป็นเมืองที่ผู้คนอยู่อย่างสุขสบายมากกว่าเมืองอื่น ๆ แต่ความเป็นจริงกลับไม่เป็นแบบนั้น
เพราะผลสำรวจจาก Sanity Care GmbH บริษัทให้บริการด้านการดูแลสุขภาพในสหราชอาณาจักรและเยอรมนี บอกว่า
ในปี 2021 มุมไบเป็น The Most Stressful Cities หรือเมืองที่ประชากรที่อาศัยอยู่นั้นเครียดที่สุดในโลก
ซึ่งผลสำรวจดังกล่าวถูกประเมินมาจากหลายปัจจัย
เช่น ความหนาแน่นของประชากร, การเข้าถึงระบบสุขอนามัยและสาธารณสุข, ระดับมลภาวะด้านสิ่งแวดล้อม, ความเท่าเทียมกันทางเพศและฐานะ
สำหรับเรื่องใหญ่สุดของมุมไบ คือประชากรต่อพื้นที่ มีความหนาแน่นสูง
โดยเฉพาะเขต “ธาราวี (Dharavi)” ที่เป็นพื้นที่สลัม ตั้งอยู่ใจกลางเมืองมุมไบ มีพื้นที่เพียง 2.4 ตารางกิโลเมตร แต่มีประชากรอยู่ราว 1 ล้านคน ทำให้พื้นที่แห่งนี้ เป็นสลัมที่หนาแน่นมากสุดแห่งหนึ่งของโลก
ขณะที่ประชากรจำนวนมากไม่สามารถเข้าถึงระบบสาธารณสุขที่ได้มาตรฐาน ก็ทำให้เด็กในธาราวีและในมุมไบ มีความเสี่ยงป่วยเป็นโรคภัยไข้เจ็บต่าง ๆ จำนวนมาก
และด้วยความแออัดของประชากร ทั้งในธาราวีและทั้งมุมไบ ทำให้รัฐมหาราษฏระที่มีมุมไบเป็นเมืองหลวง กลายเป็นรัฐที่มีผู้ติดเชื้อโควิด 19 มากที่สุดในอินเดีย
โดยมีจำนวนผู้ติดเชื้อในมุมไบกว่า 6.6 ล้านคน คิดเป็นประมาณ 1 ใน 5 ของจำนวนประชากรที่ติดเชื้อโควิด 19 ทั้งหมดในอินเดีย
อีกประเด็นที่น่าเป็นห่วงไม่แพ้กันคือ เรื่องของ มลพิษทางอากาศ
อินเดียขึ้นชื่อว่าเป็นประเทศที่มีปัญหามลพิษทางอากาศอยู่แล้ว โดยมุมไบก็เป็นหนึ่งในเมืองที่ระดับคุณภาพอากาศอยู่ในระดับที่ ต่ำกว่าเกณฑ์มาตรฐานและเข้าข่ายอันตราย
ซึ่งสาเหตุสำคัญอย่างหนึ่งของเรื่องนี้ก็คือ การจราจรที่คับคั่ง
ด้วยความที่เป็นเมืองเศรษฐกิจและประชากรอยู่อาศัยกันอย่างหนาแน่น ทำให้ในปี 2020 มุมไบเป็นเมืองที่มีการจราจรคับคั่งมากที่สุดเป็นอันดับ 2 ของโลกรองจากมอสโก
ปัญหาการจราจรที่ติดขัด ส่งผลให้สภาพอากาศเลวร้ายเพราะไอเสียของรถยนต์ เมื่อบวกรวมกับ ควันจากโรงงานอุตสาหกรรม และฝุ่นจากไซต์งานก่อสร้างต่าง ๆ ในเมือง ก็ยิ่งทำให้อากาศในเมืองแย่ลงไปอีก
ซึ่งจากเหตุผลทั้งความแออัดของประชากรในเมือง 
และมลภาวะที่ส่งผลต่อคุณภาพชีวิตของผู้คนในเมือง 
ทำให้ปัจจุบัน มุมไบถูกมองว่าเป็นเมืองที่เครียดที่สุดในโลก
ปิดท้ายด้วยข้อมูลที่น่าสนใจ 
รู้ไหมว่าบ้านอาศัยที่แพงที่สุดอันดับ 2 ของโลกตั้งอยู่ที่มุมไบ มีชื่อว่า “Antilia” โดยมีมูลค่าการก่อสร้างกว่า 33,000 ล้านบาท ซึ่งบ้านหลังนี้ก็ไม่ใช่ของใครที่ไหน แต่เป็นของ Mukesh Ambani นักธุรกิจที่ร่ำรวยที่สุดในประเทศอินเดีย และเป็นประธานบริษัท Reliance Industries นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-